Bokke kies Kolbe op heelagterCheslin Kolbe kán drieë druk. Foto: GB Jordaan. Cheslin Kolbe sal vir die eerste keer die no. 15-trui op die internasionale verhoog dra wanneer die Springbokke hierdie Saterdag teen Ierland in Dublin kragte meet. Nodeloos om te sê is Jacques Nienaber opgewonde oor die vlugvoetige agterspeler se terugkeer in die Groen-en-Goud. “Cheslin was vir ŉ ruk op die kantlyn nadat hy sy kakebeen teen Wallis gebreek het, maar hy het vier volle wedstryde vir Toulon in aanloop tot hierdie toets gespeel en ons is vol vertroue dat hy gereed vir die uitdaging sal wees,” het die Springbok-afrigter gesê. Damian Willemse sal die toutjies as losskakel trek, terwyl Faf de Klerk en Willie le Roux die agterspelers op die plaasvervangersbank is. As dit moet, kan Kolbe ook sy kant in die no. 10-trui vir die Springbokke bring. “Hy het al vantevore met stewige vertonings vir sy Franse klubspanne in dié posisie vorendag gekom en hy kan beslis ook diens as losskakel doen. Faf de Klerk is natuurlik ook ŉ speler wat kan uithelp.” Jacques Nienaber. Foto: Twitter. Nienaber verwag ŉ fel stryd teen die Iere – die vorige keer wat die twee spanne in Dublin slaags was, het die Springbokke met 38 – 3 die onderspit gedelf. “Ierland is die topgekeurde span in die wêreld en hulle het al in die verlede gewys dat hulle in Dublin ŉ krag is waarmee ŉ mens moet rekening hou. Saterdag is ŉ belangrike wedstryd vir al twee spanne omdat ons paaie weer in die groepfase van die Wêreldbeker-toernooi sal kruis. Springbokke: Cheslin Kolbe (heelagter), Kurt-Lee Arendse (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Jaden Hendrikse (skrumskakel), Jasper Wiese (agtsteman), Pieter-Steph du Toit (flank), Siya Kolisi (flank en kaptein), Lood de Jager (slot), Eben Etzebeth (slot), Frans Malherbe (stut), Malcolm Mark (haker) en Steven Kitshoff (stut). Plaasvervangers: Bongi Mbonambi, Ox Nché, Vincent Koch, Franco Mostert, Deon Fourie, Kwagga Smith, Faf de Klerk en Willie le Roux. Uitslae van die afgelope tien wedstryde tussen die Springbokke en Ierland: 13 November 2004: 17 – 12 in Ierland se guns 11 November 2006: 32 – 15 in Ierland se guns 28 November 2009: 15 – 10 in Ierland se guns 6 November 2010: 23 – 21 in Suid-Afrika se guns 10 November 2012: 16 – 12 in Suid-Afrika se guns 8 November 2014: 29 – 15 in Ierland se guns 11 Junie 2016: 26 – 20 in Ierland se guns 18 Junie 2016: 32 – 26 in Suid-Afrika se guns 25 Junie 2016: 19 – 13 in Suid-Afrika se guns 11 November 2017: 38 – 3 in Ierland se guns.